ПРЕДЛОГ ЗАКОНА О ПОТВРЂИВАЊУ

АНЕКСА 1 СПОРАЗУМА О ЕКОНОМСКОЈ И ТЕХНОЛОШКОЈ САРАДЊИ ИЗМЕЂУ ВЛАДЕ РЕПУБЛИКЕ СРБИЈЕ И

ВЛАДЕ РЕПУБЛИКЕ АЗЕРБЕЈЏАН

Члан 1.

Потврђује се Анекс 1 Споразума о економској и технолошкој сарадњи између Владе Републике Србије и Владе Републике Азербејџан, сачињен у Београду, 23. јануара 2020. године, у оригиналу на српском, азербејџанском и енглеском језику.

Члан 2.

Текст Анекса 1 Споразума о економској и технолошкој сарадњи између Владе Републике Србије и Владе Републике Азербејџан, у оригиналу на српском језику гласи:

**АНЕКС 1 СПОРАЗУМА**

**О ЕКОНОМСКОЈ И ТЕХНOЛОШКОЈ САРАДЊИ ИЗМЕЂУ ВЛАДЕ**  
**РЕПУБЛИКЕ СРБИЈЕ И ВЛАДЕ РЕПУБЛИКЕ АЗЕРБЕЈЏАН**

Влада Републике Србије и Влада Републике Азербејџан (у даљем тексту: Стране),

У складу са чланом 9. Споразума о економској и технолошкој сарадњи између Владе Републике Србије и Владе Републике Азербејџан, закљученог у Бакуу 25. јануара 2012. године (у даљем тексту „Споразум”), који омогућава да Споразум може бити допуњен уз заједничку сагласност Страна,

Кроз пријатељске консултације и вољом и жељом обеју страна да остваре сарадњу на реализацији инфраструктурног пројекта у Републици Србији,

договорено је како следи:

**Члан 1.**

1.1 У члану 11. Споразума, после става 1, додају се нови ст. 2. и 3. који гласе:

„Стране су сагласне да сарађују на реализацији пројекта у Републици Србији, који је познат као аутопут Рума – Шабац, мост преко реке Саве и брза саобраћајница Шабац – Лозница, као и пројеката линијских инфраструктурних објеката, тј. пројеката јавне саобраћајне инфраструктуре (путна, железничка, водна и ваздушна), линијскe комуналнe инфраструктурe, као и објекaтa у њиховој функцији, тј. јавнe инфраструктурe за водоснабдевање са пречишћавањем воде за пиће, јавнe инфраструктурe за сакупљање, одвођење и пречишћавање комуналних отпадних вода, као и објекaтa у њиховој функцији.

Обављање послова инвестиционих радова, испорука роба и пружање услуга на територији Републике Србије, неопходних за реализцију пројекта из става 2. овог члана, не подлежу обавези расписивања поступка јавне набаке.ˮ

1.2. Досадашњи став 2. постаје став 4.

**Члан** **2.**

У члану 12. Споразума, после става 1. додаје се став 2. који гласи:

„Од дана потписивања допуна Споразума, до последњег пријема обавештења које се односи на став 1. овог члана, Стране могу предузимати активности склапањем уговора, програма и пројеката предвиђених Споразумом као и његовим изменама и допунама.ˮ

**Члан 3.**

Све остале одредбе и услови Споразума остају непромењене.

**Члан 4.**

Анекс 1 Споразума ступа на снагу у складу са чланом 12. овог Споразума.

Сачињено у Београду дана 23. јануара 2020. у два оригинална примерка, од којих је сваки на српском, азербејџанском и енглеском језику, при чему су сви текстови једнако веродостојни. У случају разлике у тумачењу, меродаван је текст на енглеском језику.

|  |  |
| --- | --- |
| За Владу Републике Србије | За Владу Републике Азербејџан |
| \_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

Члан 3.

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.